Document ID: 32001D0765

A Bizottság határozata
(2001. október 18.)
a 66/404/EGK és a 71/161/EGK tanácsi irányelv követelményeinek nem megfelelő erdészeti szaporítóanyagok ideiglenes forgalomba hozatala engedélyezésének tekintetében a tagállamok felhatalmazásáról
(az értesítés a C(2001) 2859. számú dokumentummal történt)
(2001/765/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb Ausztria, Finnország és Svédország csatlakozási okmányával módosított, az erdészeti szaporítóanyagok forgalmazásáról szóló, 1966. június 14-i 66/404/EGK tanácsi irányelvre [1] és különösen annak 15. cikkére,
tekintettel a legutóbb Ausztria, Finnország és Svédország csatlakozási okmányával módosított, a Közösségen belül forgalmazott erdészeti szaporítóanyagokra vonatkozó külső minőségi előírásokról szóló, 1971. március 30-i 71/161/EGK tanácsi irányelvre [2] és különösen annak 15. cikkére,
tekintettel a 12 tagállam által benyújtott kérelmekre,
mivel:
(1) A mellékletekben meghatározott fajok szaporítóanyagának termelése jelenleg nem kielégítő bizonyos tagállamokban, ezért e tagállamoknak a 66/404/EGK vagy a 71/161/EGK irányelv előírásainak megfelelő szaporítóanyag iránti szükségletei nincsenek kielégítve.
(2) Harmadik országok nincsenek olyan helyzetben, hogy elegendő olyan szaporítóanyagot szállítsanak az adott fajokból, amely a közösségi szaporítóanyaggal egyenértékű garanciákat nyújt és megfelel a 66/404/EGK vagy a 71/161/EGK irányelv előírásainak.
(3) Ennek megfelelően az érintett tagállamok, nevezetesen Belgium, Dánia, Németország, Spanyolország, Franciaország, Írország, Olaszország, Luxemburg, Hollandia, Ausztria, Portugália és az Egyesült Királyság az említett irányelvek szerint kérte a Bizottságot, hogy hatalmazza fel őket olyan szaporítóanyag és/vagy vetőmag forgalomba hozatalának engedélyezésére, amely az említett irányelvekben meghatározott követelményeknél kevésbé szigorú követelményeknek felel meg.
(4) A hiány pótlásának érdekében a kérelmező tagállamokat emiatt fel kell hatalmazni arra, hogy korlátozott időtartamra engedélyezzék az érintett fajok kevésbé szigorú követelményeknek megfelelő szaporítóanyagának forgalomba hozatalát.
(5) Genetikai okokból a szaporítóanyagot az adott fajok természetes élőhelyein belüli származási helyeken kell betakarítani és a lehető legszigorúbb garanciát kell nyújtani az anyag fajtaazonosságának biztosítására. A szaporítóanyagot továbbá csak akkor lehet forgalomba hozni, ha azt a kérdéses szaporítóanyagra vonatkozó bizonyos információkat tartalmazó okmány kíséri.
(6) Ezenkívül bármelyik tagállam felhatalmazható arra, hogy a területén engedélyezze a következő három forgalomba hozatali műveletet: a származási helyre vonatkozó kevésbé szigorú követelményeknek megfelelő vetőmagok és magról nevelt növények forgalomba hozatalát; a 66/404/EGK irányelvben a Populus nigra esetében meghatározott kategóriára vonatkozó követelményeknél kevésbé szigorú követelményeknek megfelelő vetőmagok és magról nevelt növények forgalomba hozatalát; valamint a 71/161/EGK irányelvben a különleges tisztaságra vonatkozóan meghatározott követelményeknél kevésbé szigorú követelményeknek megfelelő vetőmagok forgalomba hozatalát, ha ennek a szaporítóanyagnak a forgalomba hozatalát e határozat szerint engedélyezték a többi tagállamban.
(7) Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
(1) A tagállamok felhatalmazást kapnak arra, hogy területükön engedélyezzék a 66/404/EGK irányelvben a származási helyre vonatkozóan meghatározottnál kevésbé szigorú követelményeknek megfelelő vetőmag forgalomba hozatalát.
Ez a felhatalmazás az I. mellékletben meghatározott előírások teljesítésétől függ, valamint bizonyítékot kell szolgáltatni a vetőmag származási helyére és a betakarítás helyének tengerszint feletti magasságára vonatkozóan.
(2) A tagállamok felhatalmazást kapnak arra, hogy területükön engedélyezzék a fent említett vetőmagból a Közösség területén nevelt növények forgalomba hozatalát.
2. cikk
(1) Az 1. cikk (1) bekezdésében említett bizonyítékot akkor kell elismerni, ha a szaporítóanyag a Gazdasági Együttműködési és Fejlesztési Szervezetnek (OECD) a nemzetközi kereskedelemben részt vevő erdészeti szaporítóanyagok ellenőrzésére vonatkozó rendszerében meghatározott "azonosított forrásból származó szaporítóanyag" kategóriába vagy az e rendszeren belül meghatározott bármely más kategóriába tartozik.
(2) Amennyiben az (1) bekezdésben említett OECD rendszert nem használják a szaporítóanyag származási helyén, akkor más hivatalos bizonyítékot kell elfogadni.
(3) Amennyiben nem áll hivatalos bizonyíték rendelkezésre, a tagállamok elfogadhatnak más, nem hivatalos bizonyítékot is.
3. cikk
A tagállamok felhatalmazást kapnak arra, hogy a II. melléklettel összhangban területükön engedélyezzék a 66/404/EGK irányelv 4. cikkének (1) bekezdésében meghatározott kategóriára vonatkozó követelményeknek nem megfelelő, a Populus nigra fajtól származó vegetatív szaporítóanyag forgalomba hozatalát.
4. cikk
A tagállamok felhatalmazást kapnak arra, hogy a III. melléklet szerint területükön engedélyezzék azoknak a vetőmagoknak a forgalomba hozatalát, amelyek sem a 66/404/EGK irányelvben a származási helyre vonatkozóan meghatározott követelményeknek, sem pedig a 71/161/EGK irányelv I. mellékletében a különleges tisztaságra vonatkozóan meghatározott követelményeknek nem felelnek meg, azzal a feltétellel, hogy
a) a 2. cikkben meghatározott bizonyítékot bemutatták a vetőmag származási helyére és a betakarítás helyének tengerszint feletti magasságára vonatkozóan;
b) a 66/404/EGK irányelv 9. cikke szerint előírt dokumentumban szerepel "A különleges tisztaságra vonatkozó szabványoknak nem megfelelő vetőmag" szöveg.
5. cikk
(1) A kérelmező tagállamokon kívüli tagállamok is felhatalmazást kapnak arra, hogy az I., a II. és a III. melléklet szerint és a kérelmező tagállamok által meghatározott célra engedélyezzék területükön belül a vetőmag és a magról nevelt növények, vagy a Populus nigra esetében a vegetatív szaporítóanyag forgalmazását.
(2) Az (1) bekezdés alkalmazásában az érintett tagállamok kölcsönös közigazgatási segítséget nyújtanak egymásnak. A kérelmező tagállamokat a többi tagállam az engedélyek kiadása előtt értesíti arról a szándékáról, hogy engedélyezi ilyen szaporítóanyag forgalmazását. A kérelmező tagállamok csak akkor emelhetnek kifogást, ha az ebben a határozatban meghatározott teljes mennyiséget már kiosztották.
6. cikk
Az 1. cikk (1) bekezdésében, a 3. és a 4. cikkben, valamint az 5. cikk (1) bekezdésében meghatározott engedély 2002. december 31-én lejár.
7. cikk
A tagállamok haladéktalanul értesítik a Bizottságot és a többi tagállamot ezen határozat szerint címkézett és a Közösség egész területén történő forgalomba hozatalra jóváhagyott vetőmagmennyiségekről.
8. cikk
Ennek a határozatnak a tagállamok a címzettjei.
Kelt Brüsszelben, 2001. október 18-án.

Labels: 3
6